NAMANGAN ShAHRIDA QURILIShI TUGALLANMAGAN OBYEKT NEGIZIDA ZAMONAVIY TO‘QIMAChILIK IShLAB ChIQARIShINI TAShKIL ETISh TO‘G‘RISIDA

Namangan shahrining arxitektura-qurilish qiyofasini yaxshilash va bo‘sh turgan ishlab chiqarish maydonlaridan samarali foydalanish, shaharda zamonaviy to‘qimachilik ishlab chiqarishini tashkil etish maqsadida Vazirlar Mahkamasi qaror qiladi:
 1. Namangan viloyati hokimligi, “O‘zbekyengilsanoat” davlat-aksiyadorlik kompaniyasi, O‘zbekiston Respublikasi Davlat arxitektura va qurilish qo‘mitasi hamda Davlat mulki qo‘mitasining Namangan shahri, Istiqlol ko‘chasida joylashgan qurilishi tugallanmagan obyektni (keyingi o‘rinlarda obyekt deb ataladi) “Namimpeks-tekstil” mas’uliyati cheklangan jamiyatga quyidagi majburiyatlar qabul qilinishi sharti bilan tekin sotish to‘g‘risidagi taklifiga rozilik berilsin:
 obyektga texnologik asbob-uskunalar va butlovchi materiallarni sotib olish va montaj qilish shaklida kamida 10,0 mlrd so‘m investitsiya qo‘yish, qurilish-montaj ishlarini 2013-yil 1-yanvargacha bo‘lgan muddatda bajarish;
 bir yilda kamida 3900 tonna kalava, 8 mln p/metr ip gazlama va 500 ming dona tayyor tikuv buyumlari ishlab chiqarish quvvatiga ega bo‘lgan zamonaviy to‘qimachilik ishlab chiqarishini tashkil etish;
 obyekt maydonlarining bir qismida (1-qavat) savdo va maishiy xizmatlar kompleksini tashkil etish;
 sotib olinadigan obyektning old qismini ta’mirlashni 2011-yil 1-martgacha tugallash va hududini ko‘kalamzorlashtirish;
 kamida 200 ta yangi ish o‘rni tashkil etish;
 ishlab chiqarilayotgan mahsulotning kamida 80 foizini eksportga yo‘naltirish.
 2. O‘zbekiston Respublikasi Davlat mulki qo‘mitasi va Namangan viloyati hokimligi:
 o‘n kun muddatda “Namimpeks-tekstil” mas’uliyati cheklangan jamiyat bilan obyektning oldi-sotdi shartnomasini tuzsinlar, investitsiya qo‘yish va investitsiya majburiyatlarini bajarish jadvalini tasdiqlasinlar;
 “O‘zbekyengilsanoat” davlat-aksiyadorlik kompaniyasi bilan birgalikda “Namimpeks-tekstil” mas’uliyati cheklangan jamiyat tomonidan qabul qilingan investitsiya majburiyatlari bajarilishi ustidan qat’iy nazoratni ta’minlasinlar.
 3. “Ipoteka-bank” ATIBga import texnologik asbob-uskunalarni sotib olish uchun kredit ajratish va so‘mdagi zarur mablag‘larni konvertatsiya qilish bo‘yicha “Namimpeks-tekstil” mas’uliyati cheklangan jamiyatning kredit buyurtmanomasini belgilangan tartibda ko‘rib chiqish tavsiya etilsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari B.A.Xo‘jayev zimmasiga yuklansin.